b'\n_START_ARTICLE_\nVaria Dalmatica\n_START_SECTION_\nSudbina i autori kodeksa\n_START_PARAGRAPH_\nKodeks je nastao u Trogiru. Tekstove je u nj po\xc4\x8deo unositi Petar Luci\xc4\x87 (oko 1550.\xe2\x80\x931614.), prepisuju\xc4\x87i poeziju; povjesni\xc4\x8darskom proznom gra\xc4\x91om zbornik je dopunjavao Petrov sin, historiograf Ivan Luci\xc4\x87 (1604.\xe2\x80\x931679.)._NEWLINE_Ivan Luci\xc4\x87 kodeks je poklonio svome prijatelju i suradniku, zadarskome arhi\xc4\x91akonu Valeriju Ponte. \xc4\x8cini se da je u Ponteovoj knji\xc5\xbenici kodeks ostao do prve polovine 19. st, da bi zatim pre\xc5\xa1ao u ruke G. Ferrari-Cupillija (umro 1865), \xc4\x8diji je sin \xc5\xa0imun 1877. kodeks prodao don Matiji Iv\xc4\x8devi\xc4\x87u, publicistu. Iv\xc4\x8devi\xc4\x87evi su nasljednici rukopis u sije\xc4\x8dnju 1936 ustupili zadarskoj knji\xc5\xbenici Paravia (iz koje \xc4\x87e nastati Znanstvena knji\xc5\xbenica).\n_START_SECTION_\nSadr\xc5\xbeaj zbornika\n_START_PARAGRAPH_\nPoetski radovi iz Varia Dalmatica pripadaju stranim i doma\xc4\x87im, slavnim i manje poznatim knji\xc5\xbeevnicima; oko 100 pjesama djela su nepoznatih autora. Tekstovi stranih pisca prevladavaju na po\xc4\x8detku, \xc4\x8dine\xc4\x87i dvije cjeline bez naznake autora. Radi se o 58 zagonetki iz kasnoanti\xc4\x8dke zbirke Aenigmata Symposii (Simpozijeve zagonetke), donesenih prema prvome tiskanom izdanju (Ioachim Perionius, Pariz, 1533.), te o \xc4\x8detrdesetak pjesama iz zbirke Nugae (Sitnice, 1533\xe2\x80\x951538) francuskoga humanista Nicolasa Bourbona (Borbonius, 1503.? \xe2\x80\x95 1550.?) iz Vandoeuvrea._NEWLINE_Glavninu Varia Dalmatica ipak predstavljaju radovi autora iz dalmatinskih gradova i lokalnih knji\xc5\xbeevnih krugova, vezanih uz Trogir, ali i uz Split, \xc5\xa0ibenik, Skradin, Zadar, Bra\xc4\x8d, Dubrovnik i Kotor. Zbornik \xc4\x8duva pjesme Marka Maruli\xc4\x87a (za \xc4\x8dije su "enigmati\xc4\x8dke" epigrame Varia Dalmatica jedini izvor) i \xc4\x8dlanova njegova splitskog humanisti\xc4\x8dkog kruga; tu su, potom, sastavci Ludovika Paskali\xc4\x87a (redovno u verzijama druga\xc4\x8dijim od onih objavljenih tiskom u Mletcima 1551.), Franje Trankvila Andreisa, Sebastijana (Sabe) Mladini\xc4\x87a, Antuna i Fausta Vran\xc4\x8di\xc4\x87a, Marina Statili\xc4\x87a. Od manje poznatih autora, ve\xc4\x87i broj pjesama u zborniku imaju Trogiranin Valerij Mazzarelli, \xc5\xa0iben\xc4\x8danin Frano Mu\xc5\xbei\xc4\x87, Skradinjanin Ivan Pridoevi\xc4\x87._NEWLINE_Povijesna su gra\xc4\x91a npr. prijepisi natpisa iz Trogira i Splita, popis uglednih Trogirana, oporuka Kvirina "kneza Salone" iz 503., kroni\xc4\x8darski fragment o smrti kralja Dmitra Zvonimira, krivotvorena povelja Aleksandra Velikog Slavenima.\n_START_SECTION_\nOcjena\n_START_PARAGRAPH_\nU zborniku prevladavaju epigrami u elegijskom distihu; tematski, najvi\xc5\xa1e je prigodnica i pobo\xc5\xbene poezije. Izuzev dvije cjeline na po\xc4\x8detku, tekstovi nisu uno\xc5\xa1eni po nekom razaznatljivom planu, mada povremeno nailazimo na "cikluse" vezane temom (nadgrobnice pojedinoj osobi) ili autorom. Okupljaju\xc4\x87i radove poznatih i posve nepoznatih, proklamiranih pjesnika i povremenih stihotvoraca, zbornik Varia Dalmatica - poput njegova hrvatskog pandana, Vartla - va\xc5\xbean je dokument knji\xc5\xbeevne komunikacije i kulturnih interesa dalmatinskih komuna XVI. i XVII. st.'